
Forord

Jeg vil gerne starte ud med en disclaimer, så du som læser ved hvor jeg står: Jeg tror på Gud. Jeg tror at Bibelen indeholder Guds ord – for så vidt som den er oversat korrekt. Jeg tror at Jonas er en rigtig historisk person, der levede omkring år 820750 før vores tidsregning. Jeg tror også at mennesker fortolker oplevelser med Gud forskelligt og nogle gange slet ikke opdager, hvilken indflydelse Gud har på deres liv, og andre gange til gengæld giver ham skylden for tilfældige ting der sker. Jeg tror også at Gud kan arbejde med de tilfældigheder for at sørge for at få gode ting til at ske for os enten som følge af eller på trods af dem.

Årsagen til at jeg har skrevet denne bog, er at jeg synes det kan være lærerigt og spændende at forsøge at levendegøre historiske personer, som vi ved så lidt om at de bliver til legender, reduceret til næsten uforståelige historier, som man ikke rigtigt kan forholde sig til. Ud fra bibelteksten, jødisk fortælling, eksempler fra nyere historie, min egen erfaring med Gud og hans måde at handle med mennesker på og med lidt fantasi, genfortæller jeg her Jonas’ historie som jeg forestiller mig, den kunne have fundet sted med lidt flere detaljer om involverede personer og begivenheder, end en jødisk historiker engang fik nedfældet som Jonas’ bog.

Jeg håber, den sætter lidt tanker i gang – og at du kan bruge den til noget.




I en lille by i Galilæa ved navn Gatha-Hefer, lige knapt 5 km fra Nazareth, boede der engang for længe siden en ærgerrig, ung mand ved navn, Jonas. Han var også en dydig og flittig ung mand af en god familie, og hans far Amittaj havde lært Jonas om deres folk, hebræernes Gud. Han havde udført store mirakler for sit folk, og Han havde kaldet profeter blandt dem, som havde til opgave at hjælpe folket med at kende Guds vilje og udfri dem på mirakuløs vis, når det var påkrævet. Hebræernes Gud var en barmhjertig Gud og en retfærdig Gud. En Gud, der gennem sine profeter både velsignede og krævede lydighed og troskab af sit eget folk, men også dem der ikke tilhørte hebræerne, hvilket var usædvanligt for en gud i Jonas’ tid. For guder, dem var der mange af, dengang.

Jonas var meget fascineret af profeter og deres rolle som Guds talerør, og med sin fars støtte opsøgte han, mens han endnu var ung, profeten Elisa og var i en slags profetlære hos ham. Han lærte meget af Elisa. Han lærte at tro kan kræve mod, og at udvise modig tro kan gøre det umulige muligt. Han lærte at det at være trofast over for Gud kan kræve store ofre, han lærte at Gud er barmhjertig og at han både hjælper sit folk med storslåede mirakler, der på virker hele sit folk og med små hverdagsting, der skaber tryghed og lykke hos en enkelt familie eller i et enkelt liv. Han oplevede også at forskellige mennesker kunne udlede meget forskellige budskaber af Guds handlinger, og det kunne gøre det lidt svært at være profet. Det kunne også være hårdt at være profet, fordi man jo ofte skulle sige noget til folk, de ikke ville høre, og nogle gange så blev folk meget vrede. De kunne også finde på at digte lidt på oplevelser de havde haft med profeten, som for eksempel den ballade med Elisa og bjørnene. Men andre gange overdrev de selvfølgelig også de gode historier, og folket i Israel var efterhånden vant til profeter, og det var generelt anset som meget ærefuldt at være profet. Specielt når man kunne profetere positivt om fremtiden, derfor mente Jonas nok, at han også ville kunne klare det hårde.

Jonas’ tro på Gud voksede i hans tid sammen med Elisa og ligeledes gjorde hans ønske om at være profet. Efter Elisa døde og Israels nordlige rige fik en ny konge, Jeroboam II, profeterede Jonas, at Jeroboam ville vinde over assyrerne og dermed genvinde store områder land. Det gjorde naturligvis kongen meget glad og Jonas var velanset i hans rige, specielt når det gik Jeroboam godt i krig – og det gjorde det i øvrigt tit, hvilket var ret imponerende, da assyrerne i mange hundrede år havde været kendt som en stor militær overmagt.

Jonas var selv meget stolt af sin profeti og glædede sig med kongen, når det gik ham godt. Han kunne godt lide tanken om selv at få lov til at være Guds talerør, og han brugte meget tid på at prøve at leve, bede og tro, sådan som profeten Elisa havde lært ham. Han tjente og gjorde godt, han brugte meget tid i bøn, faste og også omvendelse, når han vidste, han ikke havde handlet i overensstemmelse med Guds lov. Han følte ofte Guds helbredende tilgivelse og brugte også en god del af sin tid på at kalde andre til omvendelse, så de kunne få lov til også at kende Guds barmhjertighed og storhed – for Gud viste virkelig sin storhed for hebræerne under kong Jeroboam. Og det var barmhjertigt, for på Jonas’ tid (…og i mange andre perioder) var de ikke just et folk, der var gode til at følge Guds bud og adlyde hans love, og Jonas havde travlt med at invitere dem til omvendelse. Desværre, syntes Jonas, fik han ikke rigtig mulighed for at udføre store mirakler, og han ville så gerne være kendt for at udføre mirakler i Guds navn. Han ville gerne være lige så kendt som sin læremester Elisa, ja, måske sågar endnu mere kendt.

Sådan levede Jonas i mange år, indtil det en dag gik hverken værre eller bedre, end at Gud så Jonas’ styrker og tænkte, at han godt kunne bruge dem et andet sted. Højst sandsynligt ville han også teste, om Jonas nu huskede de ting, han havde lært med Elisa og kunne efterleve dem.

I assyrernes (altså det folk, som Jonas havde profeteret ville tabe store landområder til Jeroboam) hovedstad Nineveh, var indbyggerne nemlig meget dårlige til at lytte til Guds bud, og de gjorde mere og mere skade på hinanden og dermed også sig selv – det stod faktisk langt værre til end blandt hebræerne.

Gud vidste, at Jonas ville kunne hjælpe dem med at kende Guds bud, og måske kunne han ovenikøbet overtale dem til at være mere lydhøre over for dem. Så gennem sin ledende profet på det tidspunkt, kaldte Gud Jonas til at prædike omvendelse for folket i Nineveh. Faktisk bad han ham om at tage dertil og sige, at hvis de ikke omvendte sig og fulgte hebræernes Gud, så ville Nineveh blive ødelagt.

Men Jonas havde godt hørt rygter om folket i Nineveh. Ud over at være uærlige og korrupte over for hinanden, som folk jo så ofte var, så behandlede de deres fjender så det løb ham koldt ned ad ryggen at tænke på, at der fandtes mennesker, der kunne gøre sådan noget mod andre. Han havde hørt historier om fanger, der blev spiddet eller flået levende, eller fik boret ringe ind i kroppen, der blev spændt fast til dyr der enten løb med dem til de døde eller simpelthen splittede dem ad. Kongen selv havde blændet sine fjender og hængt dem op ved deres hænder eller fødder og lod dem hænge til de langsomt døde. De fik tunger revet ud, fik bundet stadig blødende afhuggede hoveder af andre fanger om halsen, mens de ventede på, at det blev deres tur. Ja, det virkede til at skrækhistorierne ingen ende ville tage.

Sådan havde han hørt om folket i Nineveh. Det var meget klart, at de havde brug for at omvende sig. Men … hvad nu hvis folket i Nineveh også havde hørt om profeten fra Israel, der havde profeteret, at Israels konge skulle vinde fremgang mod dem? Mon ikke folket ville se ham som en fjende? Og hvad mon de ikke ville gøre mod sådan en fjende, når han kom og fortalte dem at en Gud, de ikke kendte, sagde at de skulle omvende sig, ellers ville de blive udryddet… Jonas ville gerne prædike omvendelse på Guds vegne. Men ikke i Nineveh. Jo mere Jonas tænkte over det, desto mere sikker var han på, at folket i Nineveh ville slå ham ihjel - og han havde ikke lyst til dø - og da slet ikke så grufuld og voldsom en død, som han var sikker på, ventede ham i Nineveh.

Og selv hvis han ikke døde, fordi de faktisk omvendte sig – Gud var jo trods alt en Gud der udførte ubegribelige mirakler, og så var Gud en barmhjertig Gud og ville sikkert skåne byen, måske sågar styrke assyrerne, og hvad ville hans folk så ikke sige om ham? Ville han så nogensinde kunne vende hjem igen, ville han ikke blive set som en forræder og dårlig profet?

Jonas syntes, at han befandt sig i en umulig situation, for han ville heller ikke være kendt som en mand, der ikke adlød Gud, når han kaldte, så han besluttede sig for at forlade sin hjemby som planlagt, men kort efter han var rejst nordpå, ville han så tage i den modsatte retning og gå vest mod havet i stedet for nordøst mod Nineveh. “Tarshish,” tænkte han. “Der kan jeg sikkert også gøre godt. Bedre end tortur og død i Nineveh. Og måske vil ingen tænke synderligt over det, hvis jeg kan komme hjem og fortælle mirakuløse omvendelseshistorier fra Tarshish.”

Jonas gjorde som planlagt og rejste til Jaffa, en kystby, hvor han kunne finde et skib, der kunne sejle ham til Tarshish. Nu var Tarshish formodentlig en handelsby ved kysten i Spanien, hvorimod Nineveh var den største hovedstad i hele ‘den kendte verden’ på den tid og lå i en ørken. Men om det relativt milde, behagelige klima og muligheden for at skaffe sig af med ildelugtende affald på en god måde, havde indflydelse på Jonas’ valg er svært at sige.

På vejen begyndte Jonas dog at føle sig mærkeligt utilpas. Han tænkte over at han stak af fra en Gud, som han havde troet på og prøvet at følge hele sit liv, at han svigtede sin leder, der havde kaldet ham og løj over for sin familie (hans far levede ikke længere, Jonas var jo ikke en ung mand længere, hans børn var ikke engang helt unge længere, men de så stadig op til deres far, profeten), men billederne af tortur i et fængsel i Nineveh fik overskygget de andre tanker, og da han ankom til Jaffa betalte han for en billet og gik ombord på et skib til Tarshish. Han skulle nok være et godt eksempel for dem omkring ham og prædike omvendelse.

De havde ikke sejlet mange dage, før der blev et forfærdeligt uvejr, en orkan så slem og ud af det blå, at den gængse opfattelse var, at sådan en storm må være blevet sendt af Gud eller af en gud, i hvert fald. De troede jo netop at der var mange og at man kunne vælge lidt som det passede og alt efter, hvad man nu var vokset op

